google/wiki40b huggingface dataset:
Kontinental toy spaniel

Opprinnelse og alder

Papillon og phalène er, med unntak av ørenes holdning, samme hund. Typen har lenge vært populær i Europa og har vært kjent i Frankrike og Belgia siden 1500-tallet. Man kan tenke seg at den opprinnelig stammer fra Øst-Asia og at den kom til Europa via Italia og Spania, og derifra videre til Frankrike og Belgia. 
Kontinental toy spaniel var opprinnelig kjent som epagneul nain, som betyr dvergspaniel. De er avbildet en rekke ganger fra 1500-tallet og fremover, blant annet av de verdenskjente kunstnerne van Dyck og Rubens. Marie Antoinette ble sagt å ha båret på en lignende hund da hun møtte til giljotinen, men dette er neppe mer enn et lite troverdig sagn.
Det var ført mot slutten av 1800-tallet at typen med stående ører (papillon) ble populær. Før den tid var det mer vanlig at typen hadde hengeører. I dag er det imidlertid mest vanlig med stående ører.
Papillon ble anerkjent første gang av AKC i 1935, samtidig som Papillon Club of America ble dannet. I USA og England blir papillon og phalène fortsatt bedømt sammen, men FCI har siden 1967 skilt dem som separate hunderaser.

Beskrivelse

Kontinental toy spaniel er en liten, lett rektangulær dvergspaniel med fluffy, langhåret pels og enten stående eller hengende ører. Papillon er varianten med stående ører, som gir denne hunden et sommerfugl-lignende uttrykk. Phalène er varianten med hengende ører. 
Typen eksisterer også i to størrelsesvarianter; tekopp og toy. Tekoppvarianten blir typisk 1,5-2,5 kg tung, og det er liten eller ingen vektforskjell mellom kjønnene. Toyvarianten blir typisk 2,5-5 kg tung (hanner: 2,5-4,5 kg, tisper 2,5-5 kg). Tispene blir altså gjerne litt tyngre enn hannene. Skulderhøyden er typisk 20-28 cm, avhengig av variant.

Bruksområde

Kontinental toy spaniel er en typisk familiehund, selv om den også har en rekke andre egenskaper. Typens kvikke bevegelser gjør den blant annet godt egnet innen agility.

Lynne og væremåte

Papillon og phalène er livlige og lekne hunder, men likevel robuste med lette, elegante og kjappe bevegelser. Typen passer for de fleste, men proporsjonene tatt i betraktning bør de ikke være et førstevalgt for familier med småbarn. Typen er ganske aktiv og trenger både regelmessig mosjon og psykiske utfordringer for å trives maksimalt. Den bør heller ikke være et førstevalg om den må tilbringe mye tid alene. Størrelsen gjør den imidlertid godt egnet til såvel mindre leiligheter som større eneboliger.
Pelsen bør stelles daglig, men den er ikke spesielt krevende. Ørene bør ettersees regelmessig.
Arena Zagreb

Arena Zagreb er en flerbrukshall beliggende i den sørvestre delen av Zagreb i Kroatia. I arenaen arrangeres det blant annet ishockey, håndball, friidrett, basketball, konserter, utstillinger, kongresser og messer. Bygningen inneholder også et kjøpesenter.
Publikumskapasiteten er 15 200 ved ishockey- og håndballkamper, 16 500 ved basketballkamper og 18 680 ved konserter.
Arenaen ble bygget i 2007–2008 og åpnet 27. desember 2008. Kostnaden var på 89 millioner euro.
Dykkerutdanningen ved Høgskolen i Bergen

Dykkerutdanningen ved Høgskulen på Vestlandet er en videreføring av Statens dykkerskole, en skole for yrkesdykkere etablert i 1980. I 2005 ble skolen underlagt Høgskolen i Bergen. Da Høgskolen i Bergen fusjonerte med Høgskolen i Sogn og Fjordane og Høgskolen Stord/Haugesund i 2017, ble dykkerutdanningen en del av Høgskulen på Vestlandet.
Etter en del år i leide lokaler flyttet skolen inn i et eget bygg i Skålevik ved årsskiftet 1990-91. Skålevik ligger ca. 15 km fra Bergen sentrum, nær andre viktige dykkerinstitusjoner som NUTEC og Marinebasen Haakonsvern. Skolen er den eneste statlige skolen som driver med utdanning av dykkere og dykkerpersonell. 
Tidligere sto Direktoratet for arbeidstilsynet for utstedelsen av yrkesdykkersertifikater. Fra juli 2003 overtok Statens dykkerskole dette arbeidet på vegne av direktoratet.
Fort Wayne

Fort Wayne er en by i Indiana i USA, og administrativt senter for Allen County. Innbyggertallet i byen er 251 247 (2008). Fort Wayne er Indianas nest største by etter Indianapolis. Innbyggertallet for hele byområdet (metropolitan area) var 570 779 i 2006.
Gilde (forening)

Et gilde (fra norrønt gildi, jfr. norrønt gjald, «betaling», «sammenskudd») var i middelalderen en forening eller sammenslutning av likestilte medlemmer som gikk sammen for å fremme felles interesser. Et gilde kunne ha både religiøse, selskapelige, økonomiske, faglige, sosiale eller politiske formål. De kunne bestå av bønder, håndverkere eller kjøpmenn.Det opprinnelige formålet med sammenslutningen i gildene var, ved siden av de religiøse og selskapelige, at medlemmene skulle yte hverandre gjensidig rettsbeskyttelse. Ble en gildebror drept var det gildebrødrenes plikt å hevne ham. Snart ble det også gjensidig økonomisk understøttelse i ulykkestilfeller. Gildene var vanlige i hele Nord-Europa.

Gilder i Norge

Gildet stammer trolig fra senest 1000-tallet i Norge, og var en viktig institusjon i lokalsamfunnet. Gildene var lukkede fellesskap som krevde edsavleggelse av nye medlemmer. Både menn og kvinner kunne bli medlemmer. Gildene hadde sine egne vernehelgener og arrangerte fester for å dyrke disse. Trolig var det gilder i hver eneste bygd i Norge og flere i byene.
Ian Khama

Bakgrunn

Ian Khama var eldste sønn og annet barn av Seretse Khama (1921–1980), som var president fra 1966 til 1980, og hans hustru Ruth Williams Khama. Han ble født i Chertsey i England, i en periode da faren var i eksil i Storbritannia på grunn av sin motstand mot koloniregjeringen og det fremvokstende apartheid-styresett i Sør-Afrika som voldet ham bedsvær idet han hadde giftet seg med en hvit kvinne.
Han er også barnebarn av Sekgoma II (1869–1925), som var overhøvding for bamangwatofolket, og oldebarn av Khama III (1837–1923), deres konge; og tippoldebarn av Kgosikgolo Sekgoma I, høvding for bamangwatoene (1815–1885).

Militær

Khama er utdannet jagerpilot og fikk utdanninga si på Royal Military Academy Sandhurst i Storbritannia. Khama var tidligere øverstkommanderende i Botswanas luftvåpen og senere forsvarssjef.

Politiker

Da han 16. desember 1997 kunngjorde han at han ville si opp som forsvarssjef 31. mars 1998. Fordi dette var samme dato som president Quett Masire hadde planlagt å gå av, førte dette til spekulasjoner om politiske planer for Khama. Da Festus Mogae tok over som president 1. april 1998, ble Khama utnevnt til visepresident. Khama kunne imidlertid ikke sette i gang med vervet umiddelbart, for han var ikke valgt inn i nasjonalforsamlingen. Tidlig i juni 1998 vant han imidlertid et valg i Serowe North overveldende, med 2 986 stemmer mot motkandidatens 86 stemmer. 13. juli begynte han i vervet som visepresident.
Etter Botswana demokratiske partis seier i valget i oktober 1999 forble Khama visepresident samt minister for presidentsaker og offentlig administrasjon (Minister of Presidential Affairs and Public Administration). Senere samme år innvilget Mogae Khama ett års permisjon, en avgjørelse som ble sterkt kritisert av Botswanas kongressparti og Botswana Council of Non-Governmental Organizations. Khamas permisjon tok til 1. januar 2000. Han returnerte til visepresidentvervet 1. september samme år, men ble erstatta som minister.
Khama ble valgt til leder av BDP 22. juli 2003 på en partikongress; i dette valget slo han tidligere leder Ponatshego Kedikilwe, med 512 stemmer mot Kedikilwes 219. Khama hadde fått støtte av president Mogae i prosessen.
EM i turn for kvinner 1990

Det 18. europamesterskapet i turn for kvinner ble arrangert i Pireus i 1990.
Svetlana Boginskaya ble mesterskapets store profil, med 4 apparatgull og sammenlagtseieren. I apparatfinalene fikk hun 10 blank i både bom og frittstående. Kun landsmannen Natalia Kalinina greide å få en gullmedalje i tillegg til Boginskaya, disse to delte gullet i skranke.
For Norge deltok Siri Larsen, Anne Farstad og Annette Pettersen, disse kom på hhv. 35.-, 57.- og 60.-plass.
Grunnkretser i Naustdal kommune

Grunnkretser i Naustdal kommune er delområder og grunnkretser som seksjonerer Naustdal kommune, Sogn og Fjordane, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Golofa testudinarius

Levevis

Disse billene er stort sett nattaktive, og i alle fall noen av artene kommer til lys. De har også blitt observert om dagen, spisende på bambus. Forøvrig vet man ganske lite om biologien til denne slekten, til tross for at slekten er vidt utbredt og artene ganske oppsiktsvekkende. De voksne billene kommer gjerne til lys.

Utbredelse

Arten er kjent fra Peru.
Frank Ordenewitz

Landslaget

Frank Ordenewitz spilte 2 landskamper for Tysklands herrelandslag.
Sosial kapital

Sosial kapital er et samlende begrep for en rekke forhold; sosial støtte, sosiale nettverk, sosiale bånd, ressurser, tillit, trygghet, deltakelse, det sivile samfunn og medborgerskap. Sosial kapital kan betegnes som ressurser som er tilgjengelig for aktører gjennom deltakelse i sosiale nettverk.
Den amerikanske professoren Robert Putnam definerer sosial kapital som summen av normer, tillit og nettverk.
Ifølge Robert Putnam har sosial kapital både en avgrensende og en brobyggende karakter.
Avgrenset sosial kapital betegner sosiale bånd mellom personer som har fellestrekk som samme alder, interesser eller etnisitet. Brobyggende sosial kapital går på tvers av disse likhetene. Forskjellige grupper kan, ifølge Putnam, på samme tid være avgrensende og brobyggende; eksempelvis i en menighet, hvor det avgrenses over for andre trosretninger, men bygges bro over sosiale og etniske forskjeller.
Putnams begreper brukes gjerne også til å beskrive virksomheters sosiale kapital. Her vurderes graden av tillit og opplevelsen av rettferdighet i en organisasjon som uttrykk for virksomhetens samarbeidsevne. Dette vurderes i tre relasjonsforhold: Samlende ("bonding" – innenfor en avdeling eller enhet), brobyggende ("bridging" – mellom avdelinger eller enheter) og forbindende ("linking" – mellom ledelsen og medarbeiderne). 
Virksomheten kan godt ha en høy sosial kapital innenfor en avdeling, men en lav sosial kapital mellom avdelinger. Dermed vil det eksempelvis vurderes, at samarbeidsevnen kan forbedring i den brobyggende relasjon. Virksomhetens sosiale kapital er en kollektiv egenskap i virksomheten og skal anskues og bygges opp på strategisk ledelsesplan.
Kaunas internasjonale lufthavn

Historie

Kaunas internasjonale flyplass ble åpnet i 1988 da flygingen ble flyttet fra S. Dariaus til S. Girėno aerodromas, en annen flyplass nær Kaunas. Da landet fikk selvstendighet i 1991, fikk den status som internasjonal flyplass. I 1996 ble den medlem i Airports Council International (ACI).
De humani corporis fabrica

De humani corporis fabrica libri septem (Om oppbyggingen av det menneskelige legeme i syv bøker) er en lærebok om den menneskelige anatomi som ble skrevet av Andreas Vesalius (1514–1564) i 1543. Boken var et mesterverk på 712 sider som omhandlet og viste bilder på alt fra menneskets skjelett og de indre organene til dets sirkulasjonssystem og musklenes oppbygging.
Boken er basert på Vesalius' forelesninger ved Universitetet i Padova hvor han avvek fra den vanlige praksis ved å dissekere et lik for illustrere hva han analyserte. Boken presenterte en omsorgsfull undersøkelse av organene og den menneskelige kropps komplette struktur. Dette ville ikke ha vært mulig uten de mange framganger som hadde skjedd i løpet av renessansen, inkludert både de kunstneriske framganger og trykkekunstens tekniske utvikling. På grunn av dette var han i stand til å fremstille illustrasjoner som var overlegent bedre enn noe som tidligere hadde vært produsert på dette området.
Fabrica korrigerte noen av den greske legen og anatomen fra antikken, Claudius Galenus’ verste feil, blant annet antagelsen at store blodårene hadde sin opprinnelse i leveren. Selv med store forbedringer opprettholdt Vesalius flere av Galenus’ feilslutninger som eksempelvis ideen om at det var en annen type blod som fløt gjennom venene enn gjennom arteriene. Det var ikke før William Harveys arbeid på blodsirkulasjonen at denne misforståelsen av Galenus’ ville bli korrigert i Europa.
Vesalius fikk verket utgitt da han var kun 28 år gammel, og han tok på seg store anstrengelser for å sikre verkets kvalitet. Mange av illustrasjonene ble gjort av kunstnere og håndverkere på bestilling, tegningene i de to første bøkene ble gjort av Johannes Stephanus av Kalkar, en ansatt og elev av den store venetsiansk kunstneren Tizian, og var overlegent bedre enn tilsvarende anatomiske atlas i samtiden som ofte ble gjort av anatomilærerne selv. Tresnittene ble fraktet til Basel i Sveits ettersom Vesalius at verket skulle bli utgitt av en av de mest dyktige trykkere i sin tid, Joannis Oporini.
Suksessen med Fabrica sikret Vesalius' økonomi og med tiden gjorde den ham også berømt. Han ble utpekt som lege for keiser Karl V av Det tysk-romerske rike; Vesalius hadde dedikert verket til herskeren og presentert for ham den første trykte utgaven, innbundet i silke i den keiserlige farge purpur og med spesielt håndmalte illustrasjoner som ikke ble gjort i noen annen kopi. Fabrica ble gitt ut på nytt i 1555.
En kopi av boken kledd i menneskeskinn ble donert til det amerikanske universitet Browns bibliotek John Hay Library av en tidligere student av det samme universitet. Bokens omslag er «polert til pusset til gyllent brunt» og, i henhold til de som har sett boken, ser den ut som fint lær. Å dekke bøker med menneskeskinn var ikke en uvanlig praksis for noen århundrer siden, det vil si å bruke huden til henrettede domfelte og fattigfolk som døde uten at noen gjorde krav på den avdøde.
Av farmakologisk interesse, Fabrica omtaler planten digitalis (en form for revebjelle) som fortsatt er en viktig inotropisk middel for å behandle hjertesvikt.
Liaoyang

Historie

Slaget ved Liaoyang i 1904 (den russisk-japanske krig) fant sted i dette området. Det var et stort lederlag for de russiske styrker.

Jernbane

Hada-banen, en høyhastighetsbane åpnet i 2012, går gjennom området fra Harbin til Dalian.

Vei

Kinas riksvei 202 løper gjennom området. Den begynner i Heihe i provinsen Heilongjiang, passerer gjennom Harbin og Shenyang, og ender i Dalian ved Gulehavet.
St Johns River kullkraftverk

St Johns River kullkraftverk er et kullkraftverk i Duval County, delstaten Florida i det sørøstlige USA. Det har en installert produksjonskapasitet på 1358 MW, fordelt på 2 turbiner. Dette er delstatens femte største fossile kraftverk målt etter installert produksjonseffekt. Anlegget ble påbegynt i 1985 og stod ferdig i 1988. Brenselkilden er kull eller koks.
De totale CO2-utslippene i 2007 var på 10,1 mill. tonn.
CPAN

CPAN er et akronym for Comprehensive Perl Archive Network, og er et stort arkiv bestående av programvare skrevet i, eller for, programmeringsspråket Perl. Arkivet inneholder i dag tusenvis av moduler og finnes på www.cpan.org, tillegg til at det speiles verden over.
Solvejg Eriksen

Familie

Hun var datter av den kjente prest, stortingsmann og riksmålsforkjemper Alfred Eriksen, også kalt Karlsøypresten, og hans hustru Sigrid Marie født Wexelsen.

Karriere

På 1930-tallet var Solvejg Eriksen journalist i avisen Tidens Tegn, etter krigen skrev hun i avisen Morgenposten. Hun var også filmanmelder. Hun forfattet og oversatte flere bøker i ulike sjangre, og skrev både skuespill og film-manuskripter. I 1954 hadde hun regi og manus på filmen Cecilia, som handlet om lesbisk kjærlighet.
Solvejg Eriksen opprettet Solvejg Wexelsen Eriksens legat for stipend til skrivekyndig kvinne som skriver om kvinnesak.
Baoying

Baoying (kinesisk: 宝应县; pinyin: Bǎoyìng Xiàn) er et fylke i provinsen Jiangsu i Folkerepublikken Kina. Det er del av byprefekturet Yangzhou.
Befolkningen var på 910 705 innbyggere i 1999.
Jørgen Vogt

Familie

Han var sønn av Johan Herman Lie Vogt (1858–1932) og Martha Johanne Abigael Kinck (1861–1908).  Faren var professor i geologi og mineralogi ved det nystartede NTH fra 1911 til 1929.  Broren Thorolf Vogt (1888–1958) overtok som professor i 1929. En annen bror Fredrik Vogt (1892–1970) var sjef for vassdragsvesenet, men ble professor i mekanikk ved NTH i 1931.  Jørgen hadde en tvillingbror Johan Vogt (1900–91) som ble samfunnsøkonom og i 1957 professor i Oslo.  Søstera Margit Vogt (1897–1975) var frem til 1939 gift med motstandsmannen Martin Linge og i 1940 med Odd Havrevold.
Jørgen Vogt giftet seg i 1923 på Hamar med Pauline Lie (1897–1976).
Yum cha

Yum cha (forenklet kinesisk: 饮茶; tradisjonell kinesisk: 飲茶), også kjent som Ban ming (品茗), er et kinesisk måltid. Det kan både være formiddagste eller ettermiddagste, og man drikker kinesisk te og spiser dim sum-retter. Yum cha på kantonesisk betyr ordrett «drikke te», mens ban ming kan oversettes som «tesmaking».
Ærestegnet for fortjenester

Ærestegnet for fortjenester (tysk: Ehrenzeichen für Verdienste um die Republik Österreich) er en østerriksk orden. Ordenen er landets eneste, allmenne fortjenstorden.
Ærestegnet for fortjenester ble først innstiftet 4. november 1922 og fikk statutter 28. februar 1924. Utmerkelsens ble bevisst gitt et navn som unngår ordet orden, da dette ved innstiftelsen ble ansett som for monarkistisk. Ordenen opphørte ved Anschluss, Tysklands annektering av Østerrike 12. mars 1938. Den ble gjenopprettet i reformert form 2. april 1952.

Insignier

Ved opprettelsen i 1922 besto Ærestegnet for fortjenester av et Jerusalemkors, et krykkekors med mindre kors i korsvinklene. Krykkekorset ble gjort til merke for den austrofascistiske bevegelsen og diktaturet fra 1934 til 1938. Det var derfor uaktuelt å benytte samme merke da ærestegnet ble gjeninnført i 1952. I stedet ble nye ordenstegn forordnet. For de laveste gradene er dette et rødemaljert malteserkors besatt med et mindre gresk kors i hvit emalje. Fargene er Østerrikes nasjonalfarger, slik disse forekommer i flagg og riksvåpen. Tegnet er opphengt i et element bestående av Østerrikes riksvåpen omgitt av de ni delstatenes våpenskjold. Ordensstjernen har åtte strålegrupper og har riksvåpenet i midten omgitt av delstatsvåpnene plassert i sirkel. Ordensbåndet er rødt og hvitt.
Fortjensttegnet i sølv og gull er utformet som ordenstegnet for laveste grad, men er ikke emaljert.

Tildeling

Ærestegnet for fortjenester kan tildeles borgere av Østerrike og utlendinger for allmennyttig innsats og fortjenester for Østerrike. Øverste klasse tildeles vanligvis bare republikkens president og utenlandske statsoverhoder.

Norske innehavere

En rekke nordmenn er blitt tildelt Ærestegnet for fortjenester. Kong Harald V, Sonja av Norge, kronprins Haakon og kronprinsesse Mette-Marit er alle innehaver av storstjerne. Også kong Haakon VII og kong Olav V var innehavere av storstjerne. Ordenen er også tildelt Jo Benkow og Svenn Stray.
Erik Paaske

Biografi

Erik Paaske var sønn av en sementstøper og gikk helt tradisjonelt i lære som murer i årene 1948-1952. Deretter arbeidet han i seks år som murersvenn på Kolding kanten og livnærte seg dessuten som gårdsanger og ballmusiker. Hans hobby var å spille amatørkomedie.
Skuespilleren Søren Weiss oppfordret ham under et besøk i Kolding til å reise til København for å bli profesjonell skuespiller. I 1958 ble han elev på Det kongelige Teaters elevskole og inngikk etter elevtiden i teaterets faste ensemble fra 1961 og fram til 1974. Etter en avstikker til Holstebro Revyen som kunstnerisk leder forlot han Det kongelige Teater i 1974. Siden ble han frilans med særlig tilknytning til Folketeatret. Han hadde også engasjementer blant annet i Lorry, Amager Scenen, Det Danske Teater, Cirkusrevyen og revyen i Holstebro. Erik Paaske hadde stor suksess som Tewje i Spelemann på taken, som han spilte i Aalborg Teater, i Odense Teater og på Nørrebros Teater.
Han ble dansk folkeeie etter store TV-suksesser i 1967 som overbetjent Gormsen i Ka' De li' østers? og i 1971 som den trivelige redaktøren Heilbunth, formann for Ædedolkenes Klub i Livsens Ondskab. I 1965 hadde han hovedrollen i Hr. menigmand en nordisk TV-film produsert av svensk TV. Erik Paaske ble kjent og populær som visesanger, sang inn danske sanger og viser på grammofonplater og var ofte på turne rundt i landet som underholder ved kongresser og fester. Blant annet sang han i 1971 En fattig troubadour. 
Han er begravet på Frederiksberg ældre kirkegård.
Värsta språket

Värsta språket er et svensk TV-program om det svenske språket som ble sendt på SVT i 2002 og 2003.
Programideen ble senere overført til norsk der den ble hetende Typisk norsk. Det fikk også en oppfølger kalt Svenska dialektmysterier.
Halensee

Halensee (tidligere: Hohler See) er en innsjø i tunneldalen Grunewaldseenkette i ortsteilen Grunewald i Berlins bydel Charlottenburg-Wilmersdorf, ikke langt fra den vestlige ende av Kurfürstendamm. Innsjøen har en overflate på ca 57 000m² og er inntil 10 meter dyp. Halensee har intet naturlig tilsig og tilføres derfor grunnvann.
Nationwide Series

Nationwide Series er en klasse i NASCAR-racing. Busch Series er NASCARs nest øverste klasse, og førere som ønsker å prøve seg i NASCARs øverste nivå, Sprint Cup, kjører som regel i Busch Series først.

Historie

Serien løper ut fra NASCARs tidligere Sportsman-serie, som ble startet i 1950 som NASCARs serie for løp på mindre baner. Dette ble senere til Late Model Sportsman i 1968, og kjørte snart på større baner som Daytona International Speedway.
Dagens Busch Series ble startet i 1982, da Anheuser-Busch kjøpte et sponsorat gjennom sitt merke Budweiser. Selskapet flyttet sponsoratet fra Budweiser til ølmerket Busch i 1984, og fra sesongen 1986 ble serien omdøpt fra Sportsman Series til Busch Grand National Series. Grand National ble droppet fra seriens navn i 2003.

Busch Series i dag

Bilene som kjøres i Busch Series i dag er nesten like bilene fra Sprint Cup, og hovedforskjellene er en noe kortere akselavstand (105 tommer i stedet for 110) og større spoilere (57x5.75 tommer mot 55x4.5). Tidligere kunne deltakere i Busch Series kjøre bilmerker som ikke ble kjørt i Nextel Cup, samt V6-motorer i stedet for V8-motorene som brukes i Nextel Cup, men bilene som brukes i dag er svært like.
Den 6. mars 2005 ble det første Busch Series-løpet utenfor USA arrangert, Telcel-Motorola 200. Løpet ble avholdt i Mexico by, Mexico, på banen Autodromo Hermanos Rodriguez, en bane som tidligere har vært arena for Formel 1 og Champ Car-løp. Dette løpet ble vunnet av Martin Truex Jr.
Bilene i Busch Series kjører på blyholdig bensin. Denne sesongen (2006) kjøres en test på tre løp med blyfri bensin, før blybensin kommer tilbake mens NASCAR går gjennom resultatene fra denne testen.

"Buschwhacking"

Helt siden starten av Busch Series har førere fra Nextel Cup brukt fridager på å kjøre løp i Busch Series. Dette kan være av mange grunner, og den mest vanlige grunnen er å få mer tid med bilen, eller å gjøre seg kjent med banen. Eksempler på dette er den første vinneren i Busch Series noen sinne, Dale Earnhardt, og vinneren av flest løp i historien, Mark Martin. I løpet av de senere år har dette fått navnet 'Buschwhacking' av de som kritiserer praksisen, og hevder at Cup-førere som kjører i Busch Series sørger for at de faste Busch-førerne får færre sjanser til seier. Forkjemperne for praksisen hevder at uten Cup-stjernene og interessen de skaper fra fans ville serien opphøre å eksistere.